钦定古今图书集成/理学汇编/字学典/第057卷 > 《宋宣和画谱》 > 《二十四日江邻几邀观三馆书画录其所见》
## 钦定古今图书集成/理学汇编/字学典/第057卷 > 《宋宣和画谱》 > 《二十四日江邻几邀观三馆书画录其所见》

宋梅尧臣

五月秘府始暴书，一日江君来约予。世间难有古画
笔，可往共观临石渠。我时跨马冒热去，开厨发匣鸣
钥鱼。羲献墨迹十一卷，水玉作轴光疏疏。最奇小楷
《乐毅论》，永和题尾付官奴。又看四本绝品画，戴嵩吴
牛望青芜。李成寒林树半枯，黄荃工妙《白兔图》。不知
名姓貌人物，二公对奕旁观俱。黄金错镂为投壶，粉
障复画一病夫。后有女子执巾裾，床前红毯平围炉。
床上二姝展氍毹，绕床屏风山有无。画中见画三重
铺，此幅巧甚意思殊。孰真孰假丹青模，世事若此还
可吁。